Meyerton-gru-ongeluk: Karstoeltjie red babatjie | Maroela Media
Die bakkie wat die sleepwa gesleep het se wrak. Foto: ER24
Maroela Media het Saterdag berig die botsing tussen twee bakkies het naby die aansluiting van Weilbackweg en Bokkie Delportstraat plaasgevind.
Zanel Zeelie (25), wat saam met haar man, Noren (30), en hul vier maande oue babadogtertjie in een van die bakkies was, het Sondag aan Maroela Media gesê hulle was op pad na hul plaas tussen Vereeniging en Villiers toe die botsing omstreeks 11:00 plaasgevind het.
Sy het gesê die botsing het nie plaasgevind toe die ander bakkie vir 'n koei in die pad moes uitswaai soos aanvanklik deur paramedici berig is nie.
"Die ander bakkie met vier insittendes het 'n sleepwa met beeste gesleep. Soos ons verstaan was daar agt beeste, waaronder kalfies, op die sleepwaentjie en my man het na die tyd gesien dit is 'n gehuurde sleepwaentjie, want daar was 'n bordjie op," het Zanel gesê.
Sy het gesê Noren het bestuur en opgemerk die sleepwa begin swaai.
"Die bestuurder van die bakkie, wat in ons aankomende baan gery het, het beheer oor die voertuig verloor. Die bakkie het voor ons bakkie geknipmes en ons het dit aan die kant getref."
Die ander bakkie het ná die trefslag op sy dak tot stilstand gekom. Drie insittendes van die bakkie is op die toneel dood. 'n Vierde persoon is met ER24 se Oneplan-helikopter na die Chris Hani Baragwanath-hospitaal geneem vir mediese behandeling.
Die sleepwa het in die proses afgebreek en langs die pad tot stilstand gekom. Drie van die beeste, twee koeie en 'n kalfie, is in die proses dood. Die ander beeste het in die veld in gehardloop.
Die Zeelie-gesin het met geringe beserings van die ongeluk weggestap.
"Ons is na die Unie-hospitaal geneem vir behandeling en is Saterdag reeds ontslaan. Ek en my man het net 'n paar snymerkies en steke, maar is oukei. Ons dogtertjie het net 'n blou merkie op haar been waar die veiligheidsgordel van die karstoeltjie haar gedruk het."
Zanel het gesê sy is baie streng en maak altyd seker dat hul dogter veilig in 'n karstoeltjie vasgegespe is.
"Die wonder van 'n karstoeltjie. Ek is baie bly sy was daarin; dit het haar lewe gered," het sy bygevoeg.
Die gesin is terug op hul plaas en sterk aan.
Die name van die oorledenes is nog nie bekend nie.
Skade aan die Zeelie-egpaar se bakkie se wrak. Foto: Verskaf
So dankbaar vir julle!!
Of ons dit wil erken of nie…die dra van veiligheidsgordels en die veiligheidsstoeltjies vir kleintjies…het al baie lewens gered of beserings beperk…die anderkant van die munt is ook…hoevele was al vasgevang in n brandende voertuig en kon nie ontsnap…maar soos berig uitwys…daar is nou gelukkige ouers teen die einde…hul kleinding en hulself was van die gelukkiges…sterkte en simpatie aan die ander families.
Baie sankbaar vir julle Zanel, maar net opmerking. Jy sal jou kind moet vat vir skandering van haar nek en rug. Ek was ook 23 jaar terug in 'n ongeluk waar 'n dronk man teen omtrent 100km per uur teen my stilstaande Beetle se agterkant vasgejaag het. My dogter van 18 maande was ook in haar karstoeltjie en het ook net skrape gehad. Ons het eers hier in haar laat tienerjare agter gekom dat sy nekbeserings opgedoen het agv daai ongeluk. Maak liewer seker en hou haar dop.
As dit waar is, moet iemand dan vir die Formule 1 jaers, Dakar jaers, Daytona ens wat selfs ses punt gordels dra asb se hoe gevaarlik 'n veiligheidsgordel kan wees. Want om een of ander rede dring hulle daar op aan. 'n Person wat met sy kop die binnekant van die windskerm tref teen 100 kilometer per uur het min kans of breinskade. Basiese wette van die natuur geld. Dan is daar nog die lugsak wat jou gaan beseer as jy nie 'n gordel aan het.